Okresná prokuratúra Piešťany 
Vážska 28, 921 01 Piešťany 	

Sp. zn. : 2 Pv 170/12/2204	Piešťany, 5.8.2014
EEČ : 2-18-177-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Piešťany
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 21.2.2013, spisová značka 2 Pv 170/12/2204, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
stíhaného pre prečin ublíženia na zdraví podľa § 157 ods. 1, ods. 2 písm. a) Trestného zákona na tom skutkovom základe, že  
	dňa 23. 4. 2012 v čase okolo 15,30 hod. v XXXXX na ulici XXXXX č. XXXXX v areáli spoločnosti XXXXX pri vykládke elektrickej pece Kornfeil o hmotnosti asi 500 kg pomocou hydraulickej plošiny z vozidla Iveco, ev. č. XXXXX nezabezpečil náklad tak, aby sa predišlo úrazom, aby sa mobilný pracovný prostriedok nenaklonil, neprevrátil, neposunul alebo nepošmykol, v dôsledku čoho v spodnej polohe plošiny došlo k pohybu tejto pece na kolieskach nezabezpečených proti pohybu, ktorá pri páde zranila XXXXX a boli mu spôsobené  pomliaždenie mäkkých tkanív pravého predlaktia s odreninami kože, zlomenina vonkajšieho členka na ľavej dolnej končatine s posunom v členkovom kĺbe s poškodením väzivového spojenia, syndezmózy medzi holennou a lýtkovou kosťou a roztrhnutím deltového väzu na členku ľavej dolnej končatiny, roztrhnutie vnútorného postranného väzu pravého kolena s poškodením vnútorného menisku s pretrhnutím predného skríženého väzu, tzv. Maisonneuve zlomeninu pravej dolnej končatiny, ktorá predstavuje zlomeninu hornej lýtkovej kosti s roztrhnutím väzivového spojenia a syndezmózy medzi holennou a lýtkovou kosťou roztrhnutie deltového väzu, zranenia s dobou liečenia od 3 - 5 mesiacov, pričom obvinený porušil svojím konaním povinnosti zamestnanca ustanovené v § 12 ods. 2 písm. a) zákona č. 124/2006 Z. z. o bezpečnosti a ochrane zdravia pri práci v znení neskorších predpisov a § 229 ods. 1 vyhlášky č. 59/1982 zb., ktorou sa určujú základné požiadavky na zaistenie bezpečnosti práce a technických zariadení v znení neskorších predpisov, § 13 ods. 7 vyhlášky č. 208/1991 Zb. Slovenského úradu bezpečnosti práce a Slovenského banského úradu o bezpečnosti práce a technických zariadení pri prevádzke, údržbe a opravách vozidiel
Uznesením prokurátora Okresnej prokuratúry XXXXX zo dňa 21.2.2013, spisová značka 2 Pv 170/12/2204, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením prokurátora Okresnej prokuratúry XXXXX č. 2 Pv 170/12 - 19 zo dňa 21.02.2013 bolo podľa § 216 ods. 1 Trestného poriadku podmienečne zastavené trestné stíhanie, vedené proti obvinenému XXXXX pre prečin ublíženia na zdraví podľa § 157 ods. 1, ods. 2 písm. a) Trestného zákona na skutkovom základe, uvedenom v predmetnom uznesení. Uznesenie nadobudlo právoplatnosť dňa 05.03.2013.

Obvinenému XXXXX bola určená skúšobná doba v trvaní 1 rok, ktorá začala plynúť v zmysle § 216 ods. 2 Trestného poriadku v nadväznosti na § 63 ods. 3 Trestného poriadku dňom 06.03.2013.
	
Po uplynutí skúšobnej doby boli vyžiadané správy o povesti obvineného z Obvodného oddelenia PZ Nitra a XXXXX, z Mestského úradu XXXXX a zároveň bol zabezpečený aktuálny odpis registra trestov obvineného a lustrácia v registri priestupkov za účelom rozhodnutia o jeho osvedčení v skúšobnej dobe podmienečného zastavenia trestného stíhania.

Zo zabezpečených listinných materiálov som zistil, že obvinený XXXXX sa v skúšobnej dobe podmienečne zastaveného trestného stíhania nedopustil iného trestného činu. 

Zo zabezpečenej lustrácie v evidencií priestupkov je zrejmé, že obvinený má v skúšobnej dobe evidované dva priestupky a to zo dňa 25.03.2013 podľa § 4 ods. 1 písm. a) zákona č. 8/2009 Z. z. o cestnej premávke, ktorý bol riešený uložením blokovej pokuty vo výške 10,- Eur a zo dňa 26.08.2013 podľa § 22 ods. 1 písm. k) zákona č. 372/1990 Z. z. o priestupkoch, ktorý bol riešený uložením blokovej pokuty vo výške 30,- Eur. S poukazom na povahu priestupkov, ich závažnosť a kvalifikáciu skutku, vo vzťahu ku ktorému došlo k podmienečnému zastaveniu trestného stíhania mám zato, že v skúšobnej dobe viedol riadny život.

Zo správy Mestského úradu XXXXX vyplýva, že v skúšobnej dobe sa nedopustil porušovania verejného poriadku resp. občianskeho spolužitia, žije usporiadaným rodinným životom, obec s ním v minulosti a ani v súčasnej dobe nemala žiadne problémy.

	Vzhľadom na uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

	Po právoplatnosti tohto rozhodnutia nastávajú v zmysle § 217 ods. 4 Trestného poriadku účinky zastavenia trestného stíhania (§ 9 ods. 1 písm. e) Trestného poriadku).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Michal Mašán
prokurátor